CELEX: 62015CN0156
Language: sl
Date: 2015-04-01 00:00:00
Title: Zadeva C-156/15: Predlog za sprejetje predhodne odločbe, ki ga je vložilo Augstākā tiesa (Latvija) 1. aprila 2015 – SIA „Private Equity Insurance Group“/AS „Swedbank“

15.6.2015   
            
            
               SL
            
            
               Uradni list Evropske unije
            
            
               C 198/24
            
         Predlog za sprejetje predhodne odločbe, ki ga je vložilo Augstākā tiesa (Latvija) 1. aprila 2015 – SIA „Private Equity Insurance Group“/AS „Swedbank“
   (Zadeva C-156/15)
   (2015/C 198/32)
   Jezik postopka: latvijščina
   
      Predložitveno sodišče
   
   Augstākā tiesa
   
      Stranki v postopku v glavni stvari
   
   
      Tožeča stranka: SIA „Private Equity Insurance Group“
   
      Tožena stranka: AS „Swedbank“
   
      Vprašanja za predhodno odločanje
   
   
               1.
            
            
               Ali je treba določbe člena 4 Direktive 2002/47/ES (1) v zvezi z izvrševanjem dogovorov o finančnem zavarovanju ob upoštevanju uvodnih izjav 1 in 4 te direktive razlagati tako, da se te določbe uporabijo le za račune, ki se uporabljajo za poravnave v sistemih poravnave vrednostnih papirjev, ali tako, da se uporabijo tudi za kateri koli račun, odprt pri banki, vključno s tekočim računom, ki se ne uporablja za poravnave transakcij z vrednostnimi papirji?
            
         
               2.
            
            
               Ali je treba določbe členov 8 in 3 Direktive 2002/47/ES ob upoštevanju uvodnih izjav 3 in 5 te direktive razlagati tako, da je njen namen zagotoviti obravnavo, ki je posebej ugodna za kreditne institucije v primerih insolventnosti njihovih strank in zaradi katere imajo kreditne institucije prednost pred drugimi upniki teh strank, kot so delavci – kar zadeva njihove terjatve iz naslova plač –, država – kar zadeva njene terjatve iz naslova davkov – in upniki, katerih terjatve so zavarovane z zavarovanji, ki zaradi vpisa v register uživajo javno zaupanje?
            
         
               3.
            
            
               Ali je treba člen 1(2)(e) Direktive 2002/47/ES razumeti kot pravilo za minimalno uskladitev ali popolno uskladitev, torej, ali ga je treba razlagati tako, da državam članicam omogoča, da to določbo uporabijo za subjekte, ki so iz področja uporabe te direktive izrecno izključeni?
            
         
               4.
            
            
               Ali je člen 1(2)(e) Direktive 2002/47/ES določba, ki se uporabi neposredno?
            
         
               5.
            
            
               Ali je mogoče – če sta namen in obseg Direktive 2002/47/ES ožja kot dejanski namen in obseg nacionalnega zakona, katerega sprejetje je bilo formalno utemeljeno z obveznostjo prenosa te direktive – na podlagi razlage te direktive razveljaviti na nacionalnem zakonu utemeljeno klavzulo o finančnem zavarovanju z zastavo, kakršna je ta iz spora v glavni stvari?
            
         
      (1)  Direktiva 2002/47/ES Evropskega parlamenta in Sveta z dne 6. junija 2002 o dogovorih o finančnem zavarovanju (UL L 168, posebna izdaja v slovenščini, poglavje 10, zvezek 3, str. 89).